UBiden Uthi uTrump Labanye Bakhe Kumele Bamnike Ithuba Lokubusa
Unqobe uMongameli Donald Trump olukhu esithi ukhetho kaluqhutshwanga ngemfanelo. UBiden uthi uyabazi ubuhlungu bokunqotshwa kukhetho njengalokhu okwehlele uTrump labalandeli bakhe.
MARYLAND — Owayengumsekeli kamongameli, uMnu. Joe Biden, omelele ukugcotshwa ukuba ngumongameli wakwele Melika, uthi sesifiile isikhathi sokuthi abantu badonse ndawonye ukwenzela ukuthuthukisa ilizwe. UBiden wethule amazwe la izolo kusihlwa eDelaware ngesikhathi ethakazelela ukunqoba kwakhe kukhetho lukamongameli. Unqobe uMongameli Donald Trump olukhu esithi ukhetho kaluqhutshwanga ngemfanelo. UBiden uthi uyabazi ubuhlungu bokunqotshwa kukhetho njengalokhu okwehlele uTrump labalandeli bakhe. Uthi sokuyisikhathi sokuthi abantu bathuthukise ilizwe leMelika njalo balwisane lomkhuhlane weCOVID-19 omemetheka okwethusayo. Umsekeli wakhe, uNkosikazi Kamala Harris, uthi uBiden waba lesibindi sokukhetho umuntu wesifazane ukuba ancintise laye kukhetho luka mongameli. Uthi abanye abesifazane labo balethuba lokungena esikhundleni lesi. Olandela ezombangazwe, uMnu. Phithizela Ngcobo, uthakazelela ukunqoba kuka Biden. UNkosikazi Priscilla Ndlovu laye uyakuthakazelela lokhu esithi kuhle kakhulu ukuthi owesifazane uzangena esikhundleni esiqakathekileyo kwele Melika. UBiden uthole amavoti abizwa ngokuthi ngama electoral votes afika phose amakhulu amathathu – 279 kwathi-ke uTrump wathola edlula kancance amakhulu amabili – 214. Kukhangelelwe ukuthi kuzabalwa kutsha amavoti eGeorgia njalo akukacaci okwenzakala eNevada lobanje uBiden ekhokhela.